### NN 121/2025 (17.9.2025.), Odluka o provedbi Uredbe (EU) 2024/1183 o uspostavi europskog okvira za digitalni identitet

VLADA REPUBLIKE HRVATSKE

1725

Na temelju članka 30. stavka 3. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj 16. rujna 2025. donijela

ODLUKU

O PROVEDBI UREDBE (EU) 2024/1183 O USPOSTAVI EUROPSKOG OKVIRA ZA DIGITALNI IDENTITET

I.

Ovom Odlukom osigurava se provedba Uredbe (EU) 2024/1183 Europskog parlamenta i Vijeća od 11. travnja 2024. o izmjeni Uredbe (EU) br. 910/2014 u pogledu uspostave europskog okvira za digitalni identitet (SL L 2024/1183, 30.4.2024.) (u daljnjem tekstu: Uredba (EU) 2024/1183).

II.

Ovom Odlukom propisuju se obveze i odgovornosti tijela državne uprave i pravnih osoba u nacionalnoj implementaciji novog europskog okvira za digitalni identitet.

III.

Zadužuje se Ministarstvo pravosuđa, uprave i digitalne transformacije (u daljnjem tekstu: Ministarstvo) za upravljanje nacionalnom implementacijom novog europskog okvira za digitalni identitet.

IV.

Nacionalna implementacija novog europskog okvira za digitalni identitet ostvarivat će se kroz dvije glavne aktivnosti:

a) prilagodba i nadogradnja sustava državne informacijske infrastrukture

b) izrada nacionalne Europske lisnice za digitalni identitet.

V.

Zadužuje se Ministarstvo prilagoditi i nadograditi sustav državne informacijske infrastrukture za uspješnu uspostavu europskog okvira za digitalni identitet te integraciju nacionalne Europske lisnice za digitalni identitet u državnu informacijsku infrastrukturu i za provedbu ove aktivnosti donositi potrebne odluke.

Prilagodba i nadogradnja sustava državne informacijske infrastrukture mora omogućiti integraciju nacionalne Europske lisnice za digitalni identitet, kao i prihvaćanje europskih lisnica za digitalni identitet drugih država članica u postojeći sustav javnih elektroničkih usluga e-Građani te pristup obje kategorije lisnica privatnim elektroničkim uslugama koje će se uskladiti s odredbama Uredbe (EU) 2024/1183.

Za provedbu prilagodbe i nadogradnje sustava državne informacijske infrastrukture potrebno je:

1. izraditi mehanizam povezivanja elektroničkog identiteta (PID – Person Identification Data) s nacionalnom Europskom lisnicom za digitalni identitet sukladno odredbama Uredbe (EU) 2024/1183, za što je zaduženo Ministarstvo i tijela koje Ministarstvo sukladno propisima i najboljoj praksi odredi nadležnima za pojedine aktivnosti

2. izraditi Registar povjerljivog popisa sukladno arhitekturi i referentnom okviru proizašlom iz zajedničkog alata Unije za koordinirani pristup prema europskom okviru za digitalni identitet za što je zadužena Financijska agencija (u daljnjem tekstu: FINA)

3. osigurati pružanje obveznih kvalificiranih elektroničkih potvrda pružatelja atributa (QEAA) javnih tijela, kao i nekvalificiranih elektroničkih potvrda atributa, za što su zaduženi Ministarstvo i Agencija za podršku informacijskim sustavima i informacijskim tehnologijama društvo s ograničenom odgovornošću, Zagreb (u daljnjem tekstu APIS IT) s kvalificiranim pružateljima usluga povjerenja koje odredi Ministarstvo u slučaju potrebe, a sukladno finalno usuglašenoj implementacijskoj dokumentaciji

4. izraditi Registar pouzdajućih strana na koje se namjeravaju oslanjati nacionalne i europske lisnice za digitalni identitet za pružanje javnih ili privatnih usluga za što je zadužen pružatelj usluga povjerenja kojeg odredi Ministarstvo te po potrebi APIS IT ako tako utvrdi Ministarstvo

5. po donošenju i stupanju na snagu Direktive Europskog parlamenta i Vijeća o vozačkim dozvolama, izmjeni Direktive (EU) 2022/2561 Europskog parlamenta i Vijeća, Uredbe (EU) 2018/1724 Europskog parlamenta i Vijeća te o stavljanju izvan snage Direktive 2006/126/EZ Europskog parlamenta i Vijeća i Uredbe Komisije (EU) br. 383/2012 te pripadajućeg provedbenog akta navedenog u stavku 7. članka 5. Mobilne vozačke dozvole Prijedloga Direktive, omogućiti korištenje vozačke dozvole na način određen Uredbom (EU) 2024/1183 i provedbenim aktima, posebice Provedbenom uredbom Komisije (EU) 2024/2979 i očekivanim propisima EU koji će omogućiti i definirati izdavanje i korištenje mobilne vozačke dozvole, pri čemu Ministarstvo unutarnjih poslova osigurava provedbu ove aktivnosti i realizaciju drugih funkcionalnosti nacionalne Europske lisnice za digitalni identitet lisnice iz svoje nadležnosti, poput buduće digitalne putne vjerodajnice, a u suradnji s Ministarstvom pravosuđa, uprave i digitalne transformacije te s dobavljačem nacionalne Europske lisnice za digitalni identitet

6. omogućiti sve preduvjete za certifikaciju nacionalne Europske lisnice za digitalni identitet što obuhvaća izvršenje obveza iz članka 5.c Uredbe (EU) 2024/1183 te uspostavu mehanizama upravljanje procesima certifikacije prema prednjem propisu i provedbenoj uredbi (EU) 2024/2981, ali i prilagodbu dugoročnoj shemi kad ona postane operativna. Ove aktivnosti koordinira Ministarstvo u suradnji sa Zavodom za sigurnost informacijskih sustava i Hrvatskom akreditacijskom agencijom, u okviru zakonskih ovlasti iz kojih proizlaze nadležnosti svakog od tih tijela, te sukladno prethodno odabranom modelu, u koordinaciji s Europskom komisijom

7. provesti i druge potrebne prilagodbe i nadogradnje sukladno provedbenim aktima i tehničkim preduvjetima koji proizlaze iz odredbi Uredbe (EU) 2024/1183 te pripadajućim provedbenim aktima.

Zadužuju se tijela državne uprave i pravne osobe iz stavka 3. ove točke i točke VII. ove Odluke da u roku od 60 dana od dana stupanja na snagu ove Odluke dostave Ministarstvu procjene troškova i rokova za provedbu navedenih poslova za koje je to moguće napraviti ili da dostave informaciju koje preduvjete treba ostvariti da bi mogli predati tražene procjene.

Međusobni odnosi između Ministarstva i pravnih osoba iz stavka 3. ove točke i točke VII. ove Odluke u izvršavanju poslova iz ove točke uredit će se po potrebi posebnim ugovorima koji će se sklopiti u roku od 90 dana od dana stupanja na snagu ove Odluke.

VI.

Nacionalna Europska lisnica za digitalni identitet mora biti izrađena prema usklađenim uvjetima iz Uredbe (EU) 2024/1183 i pripadajućim provedbenim aktima, kao i prema Preporuci Komisije (EU) 2021/946. Za praćenje donošenja provedbenih akata iz navedene Uredbe te pripremu tehničkih i pravnih preduvjeta za provedbu iste, Ministarstvo će osnovati nacionalni radni tim koji će davati preporuke Ministarstvu za donošenje svih potrebnih odluka.

Nacionalni radni tim sačinjavat će predstavnici svih tijela koja sudjeluju u provedbi ove Odluke te drugih tijela koje odredi Ministarstvo, a koja sudjeluju u praćenju procesa oko izrade propisa i tehničkih dokumenata o novom Europskom digitalnom identitetu ili su sektorski nadležna tijela.

Radom Nacionalnog radnog tima upravlja Ministarstvo koje je zaduženo za donošenje odluka ispred istog, dok su sva tijela koja će biti članovi istog dužna na zahtjev Ministarstva dostaviti mišljenje i druge dokumente po pojedinim temama.

VII.

Zadužuje se Agencija za komercijalnu djelatnost proizvodno, uslužno i trgovačko d.o.o. (u daljnjem tekstu: AKD) za izradu nacionalne Europske lisnice za digitalni identitet.

AKD je dužan izvještavati Ministarstvo o svakom koraku izrade nacionalne Europske lisnice za digitalni identitet.

AKD je dužan prilikom izrade nacionalne Europske lisnice za digitalni identitet pratiti sve smjernice utvrđene Uredbom (EU) 2024/1183 i pripadajućim provedbenim aktima, Preporuku Komisije (EU) 2021/946, odluke radnih tijela Europske komisije osnovane temeljem Uredbe (EU) 2024/1183 i odluke Ministarstva o prilagodbi i nadogradnji sustava državne informacijske infrastrukture za uspješnu uspostavu europskog okvira za digitalni identitet te integraciju nacionalne Europske lisnice za digitalni identitet u državnu informacijsku infrastrukturu.

Međusobni odnosi između Ministarstva i AKD-a u izvršavanju poslova sukladno ovoj točki uredit će se posebnim ugovorom koji će se sklopiti u roku od 90 dana od dana stupanja na snagu ove Odluke.

Po izradi nacionalne Europske lisnice za digitalni identitet, izdavatelj iste bit će Ministarstvo.

VIII.

Sredstva za realizaciju ove Odluke osigurana su u Državnom proračunu Republike Hrvatske za 2025. godinu i projekcijama za 2026. i 2027. godinu, u razdjelu Ministarstva. Sredstva se dodjeljuju pravnim osobama ovisno o njihovom pravnom statusu, putem ugovora ili sporazuma, u skladu s važećim propisima i pravilima proračunskog računovodstva, uz obvezno prethodno odobrenje nadležne organizacijske jedinice Ministarstva i izvještavanje o realizaciji.

IX.

Zadužuje se Ministarstvo da o donošenju ove Odluke izvijesti sva tijela iz ove Odluke.

X.

Ova Odluka stupa na snagu osmoga dana od dana objave u »Narodnim novinama«.

Klasa: 022-03/25-04/392
 Urbroj: 50301-04/32-25-3
 Zagreb, 16. rujna 2025.

Predsjednik
 mr. sc. Andrej Plenković, v. r.